Source: https://szabadalmi.hu/szabadalombitorlas/
Timestamp: 2019-02-22 22:46:05
Document Index: 15539503

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Szabadalombitorlás - Pintz és Társai Kft.
Irodánk sokéves gyakorlattal bír bitorlási ügyekben, szabadalmi ügyvivőink munkáját széleskörű peres gyakorlattal rendelkező jogászok segítik. Magyarországon minden szabadalombitorlási ügyet a Fővárosi Törvényszék (ill. a Fővárosi Ítélőtábla) bírál el, és mivel jogászaink ezekben az ügyekben többéves gyakorlattal rendelkeznek, ismerik a bíróság joggyakorlatát, és sikerrel képviseljük ügyfeleinket.
Mit tegyünk, ha ellenünk indítanak bitorlási eljárást?
Ha a bitorlást vitatjuk, vagy nagyon nem akarunk rögtön fizetni, vagy még csak felszólító levelet kaptunk, akkor a következő teendőink vannak:
1.Keressünk minél jobb szabadalmi ügyvivőt! Azonnal! Nincs idő a “mit mond a szabadságon lévő ügyvédem” körökre.
2.Ellenőriztessük, hogy a másik fél szabadalma érvényes-e, annak mi a főigénypontja, és hogy mi valóban megvalósítottuk-e a főigénypont minden intézkedését.
3.Végezzünk szabadalomkutatást a témában, hátha találunk más hasonló megoldást, amely a szabadalom elsőbbségi napjánál korábban nyilvánosságra jutott!
4.Tanulmányoztassuk át az ügyvivővel az ellenérdekű fél SZTNH-nál vezetett aktáját, hogy a megadás előtt milyen hivatali felhívások voltak, azokra mit válaszolt a szabadalmas, vitatták-e korábban a feltalálói tevékenységet stb.
5. Ha az újdonság avagy a feltalálói tevékenység gyenge lábakon áll, akkor indítsunk megsemmisítési eljárást a szabadalom ellen! Ekkor a Fővárosi Törvényszék felfüggeszti a bitorlási pert. Az általunk kezdeményezett megsemmisítési eljárás az SZTNH előtt zajlik. Az SZTNH esetleges megsemmisítő határozata ellen elsőfokon a Fővárosi Törvényszékhez, másodfokon pedig a Fővárosi Ítélőtáblához fordulhatunk.
6. Csak ennek jogerős befejezése után (néhány év) kezdődik meg a bitorlási per érdemi része. A Fővárosi Törvényszék ítélete ellen a Fővárosi Ítélőtáblához fordulhatunk. Az Ítélőtábla jogerős döntése ellen felülviszgálati kérelmet nyújthatunk be a Kúriához.
7-8. Ha ezek – számunkra hátrányosan – lezárulnak, csak akkor folytatódik a bitorlási per elsőfokon, majd jön a másodfok. Ha jó a képviselőnk, akkor a bitorlási per folytatását akár 6-8 évre is elhúzatjuk.
Mit követelhetünk a bitorlótól?
Ha védett megoldását, találmányát jogosulatlanul hasznosítják, a jogosultnak számos polgári jogi eszköz áll a rendelkezésére:
Szabadalombitorlási per
A jogorvoslat egyfokú, vagyis szabadalombitorlás estén csak egy lehetőség van a fellebbezésre, és a fellebbviteli bíróság viszonylag gyorsan dolgozik. Ennek ellenére további hat-nyolc hónap is eltelhet, mire jogerős döntés születik.
A szabadalmas kérheti ideiglenes eltiltó (lefoglaló) végzés kibocsátását a bíróságtól, ha a bitorlási per elindult. Ehhez azt szükséges bizonyítania, hogy a termék szabadalmi oltalom alatt áll, és hogy az ellenérdekű fél az oltalommal védett terméket forgalmazta vagy hirdette. Az ideiglenes intézkedés hatékony védelmet jelent, tekintve, hogy azokról a bíróság soron kívül határoz, az érdemi döntés előtt.
Elvben nincs határideje az ideiglenes intézkedésre vonatkozó kérelem benyújtásának, de a gyakorlatban (néhány kivételtől eltekintve) csak akkor bocsátják ki a végzést, ha a szabadalmas a kérelmet a bitorlásról való tudomásszerzéstől számított hatvan napon belül benyújtja. Ha a bitorlás már hat hónapnál régebb óta fennáll, a végzés kibocsátásának erősen csökken az esélye. A fenti gyakorlat hátterében az áll, hogy ha a szabadalmas a határidőket nem tartja be, akkor azt is bizonyítania kell, hogy közvetlenül fenyegeti valamilyen kézzelfogható kár bekövetkezése, vagy valamilyen egyéb, különös méltánylást érdemlő körülmény áll fenn. A szabadalmasnak ugyancsak igazolnia kell, hogy a felperesi oldalon jelentkező előnyök meghaladják azokat a hátrányokat, amelyek az ellenérdekű felet érhetik.
Az elsőfokú döntés 2-3 hónapot vesz igénybe. Először kb. két héten belül elküldi a bíróság a kérelmező beadványát az alperesnek, aki rövid határidővel válaszolhat. Ha nem érkezik válasz, a bíróság a felek meghallgatása nélkül is kibocsáthat végzést, de ilyen ritkán történik.
Ha az ellenérdekű fél válaszol, akkor általában két hónapon belüli időpontra egy meghallgatást (tárgyalást) tűz ki a bíróság. Az ideiglenes intézkedést elrendelő végzésről a tárgyalás után dönt a bíróság, de azt bonyolultabb ügyekben a felekkel csak több hét múlva közlik. A döntés ellen lehet fellebbezni, de ha elrendelték az ideiglenes intézkedést, akkor az azonnal végrehajtható lesz, tekintet nélkül a fellebbezésre.
Az ideiglenes intézkedés elleni fellebbezés esetén az eljárás további két-három hónapot vesz igénybe.
Ha az alperes bizonyítja, hogy az ideiglenes intézkedés miatt kárt fog szenvedni, a bíróság elrendelheti, hogy a kérelmező (felperes) helyezzen biztosítékot letétbe, melynek nincs felső határa. Bitorlási perben előfordult már, hogy több millió eurónak megfelelő összeget határoztak meg biztosítékként.Ha a biztosítékot nem fizetik ki, a végzésben elrendelt szankció nem lép hatályba, de a kérelmezőnek nem keletkezik további kötelezettsége.
Mint minden polgári per, a bitorlási per sikere is nagyobb részt a felperesen múlik, hiába képviseli jogi képviselő. Polgári perekben ugyanis többnyire mindent a felperesnek kell bizonyítania. A legfontosabb tehát, hogy minden bizonyíték rendelkezésre álljon minden olyan tényállítás tekintetében, amire hivatkozik a szabadalom jogosultja.
Bitorlási és megsemmisítési ügyekben Magyarországon ugyanaz a bíróság jár el szabadalmak esetében, de megsemmisítés esetén az elsőfokú fórum a Szellemi Tulajdon Nemzeti Hivatala (SZTNH, Szabadalmi Hivatal), és csak fellebbezés után jut a megsemmisítési ügy a bíróságra.
A törvény nem írja kötelezően elő a bíróság számára a bitorlási per felfüggesztését, ha a szóban forgó szabadalom ellen megsemmisítési eljárást kezdeményeznek a SZTNH előtt, de a bírósági gyakorlatban többnyire felfüggesztik az eljárást a jogerős döntésig. Ugyanez vonatkozik az Európai Szabadalmi Hivatal előtt zajló eljárásokra, de ilyen eset csak új európai szabadalom esetén történhet, egyébként a magyar hivatal az illetékes.
Ha ideiglenes intézkedés elrendelését is kérik a bíróságtól, a bíróság nem függeszti fel az eljárást, amíg nem dönt a végzésről. Még ha a szabadalom megsemmisítését el is rendelte a Hivatal, a bíróságnak akkor is az ideiglenes intézkedésről kell előbb döntenie, és csak utána a felfüggesztésről. A bíróság gyakorlata az, hogy nem bocsát ki ideiglenes intézkedést elrendelő végzést, ha a Hivatal időközben megsemmisítette a szabadalmat.
A szabadalmi ügyeket Magyarországon egy speciális bíróság bírálja el, minden bitorlási ügyet ugyanaz a bírói kollégium lát el a Fővárosi Törvényszéken. A fellebbezés szintén egy specializált bírósághoz, a Fővárosi Ítélőtáblához kerül. A megsemmisítési eljárás a Hivatal előtt kezdődik, de az első fellebbezés után az előbbi két bíróság dönt. Érdemes megjegyezni, hogy a megsemmisítési eljárás háromfokú, két fellebbezési lehetőséggel.
Cégek közötti bitorlási perek esetében az eljárás megindítása előtt először írásban kell felszólítani a másik felet, meg kell kísérelni a peren kívüli vitarendezést. A polgári eljárásjog szabályai szerint a bíróság érdemi vizsgálat nélkül elutasítja a keresetet, ha nincs hozzá csatolva a meghatározott tartalommal megírt felszólító levél. Ez egy viszonylag új szabály, és még nem alakult ki a stabil bírósági gyakorlat arra vonatkozóan, hogy kell ezt az intézményt alkalmazni bitorlási perekre. Már volt olyan esetünk, amikor a bíróság úgy rendelte el az ideiglenes intézkedést, hogy nem csatoltuk az említett levelet. Ennek ellenére azt tanácsoljuk felperes ügyfeleinknek, hogy lehetőség szerint gondoskodjanak az előzetes felszólításról.
A keresetlevél benyújtása előtt is van lehetőség ideiglenes intézkedést kérni. Ilyenkor a felperesnek tizenöt nap áll a rendelkezésére, hogy megindítsa a pert, már amennyiben elrendelik az ideiglenes intézkedést. Ha a felperes ezt az utat választja, lesz ideje elküldeni a felszólítást, amíg az intézkedés ügyében a bíróság határozatot hoz.
A szabadalom ellen indított megsemmisítési eljárás csak akkor akadályozza meg az előzetes ideiglenes intézkedést, ha a hivatal megsemmisítette a szabadalmat. Ha a Hivatal döntése még nem áll rendelkezésre, az intézkedést valószínűleg elrendelik. A bíróság viszont általában nem rendeli el az intézkedést, ha a magyar vagy az európai hivatal már megsemmisítette a szabadalmat.
I. Hivatali szakasz (7-15 hónap)
1. Beadvány az SZTNH-hoz.
2. A másik fél válaszol, amit továbbítanak nekünk.
3. Viszonválasz: további érveléssel kiegészített válasz benyújtása a hivatalhoz.
4. Szóbeli tárgyalás
II. Bírósági szakasz, első fok (1-2 év)
5. (Ha „fellebbeznek” az SZTNH határozata ellen) Fővárosi Törvényszék, 2-4 tárgyalás
III. Másodfokú bírósági szakasz
6. (Ha megfellebbezik a bíróság döntését) → Fővárosi Ítélőtábla, 1 tárgyalás
IV. Rendkívüli jogorvoslat: Legfelsőbb Bíróság